[bookmark: _GoBack]Én, Te, Ő, … hogy Ők is PIHENHESSENEK!
Kedves Adományozók! Hálásan köszönjük, hogy itt voltatok velünk, és adományotokkal hozzájárultatok ahhoz, hogy a nyári táborozók vidám és élményekben gazdag napokat tölthettek az apagyi táborunkban! 
Kétszer öt napos bentlakás táborozást tudtunk finanszírozni számos érdekes és felejthetetlen programmal, amelynek fő támogatója a Badur Alapítvány volt, de nélkületek ez nem lett volna teljes! Hálásak vagyunk, hogy sokan segítettétek a fogyatékkal élő és rászoruló családok gondtalan nyaralását! 
Minden napra jutott bőven emlékezetes pillanat, például a biciklizéskor, a horgászáskor, a lovagláskor, a kiránduláson, a strandoláskor, vagy akár a kézműveskedés során, a szalonnasütéskor, a bográcsozáskor, különösen amikor halászlevet főztünk, de a kondiparkban, - bocsánat, „Megmozgató fitt-park” a neve -, vagy a közös együttlétek, játékok, és beszélgetések során is.
Hogy mire költöttük az összegyűlt adományt? Jogos kérdés. Felsorolni is hosszú lenne azt a sok természetbeni juttatást, pro-bono támogatást és adományt, amelynek értéke a Badur Alapítvány pályázatában elszámolt 637 598 Ft önrész. Tőletek az Adjuk össze adománygyűjtéskor összesen 365 000 Ft érkezett, ami tisztán 339 450 Ft-ot jelentett számunkra. Külön öröm, hogy a támogatásoknak köszönhetően infrastrukturális fejlesztésre is jutott. A Magyar Paralimpiai Bizottságtól elnyert támogatásból beszerzett speciális tandemkerékpárok miatt feltétlenül szükségünk van szerszám- és eszköztárolókra is, hiszen eszközeink, egyre gyarapodó értékeink megőrzésére és téli tárolására is gondolnunk kell. Ennek eddigi költsége 420.272 Ft, és még vannak terveink a nyári táborhely további fejlesztéséhez.
Idei terveink tehát megvalósulhattak, céljainkat teljesítettük, és veled együtt kedves Adományozó ígérjük, hogy a nyári táborozás és a gondtalan pihenés lehetőségét mindaddig térítésmentesen biztosítjuk a rászorulóknak, amíg anyagi lehetőségeink megengedik.   „… mert adni jó és kapni öröm!" 

